Folketing
2011-12-21

Spørgeren må undskylde mig, men det er ikke seriøst at stå og sige, at vi ønsker, at lønningerne skal være som i Kina. Lad os nu holde den her debat på et seriøst plan. Vi ønsker at sænke skatten på arbejde. Vi ved, at det er den sikreste vej til at skabe vækst – det er veldokumenteret af Velfærdskommissionen, Skattekommissionen og OECD – og det er det, vi ønsker. Nej, vi har ikke økonomisk lighed som mål, for vi synes, det er noget vrøvl. Vi vil have velstand. Vi vil skabe arbejdspladser, vi vil gøre, at mennesker, som i dag er uden for arbejdsmarkedet, kommer ind i det fællesskab, for det betyder noget at være i et fællesskab. Se nu på virkeligheden, se på det samfund, vi har skabt, hvor 25 pct. af befolkningen står uden for arbejdsmarkedet. Er det sådan et samfund, som Enhedslisten ønsker? Vi ved, at det medfører sociale problemer, vi ved, at børn af mennesker, som i lang tid har været på overførselsindkomst, selv har en større risiko for at ende på overførselsindkomst.